DÔVODOVÁ SPRÁVA

1.Predmet návrhu

Tento návrh sa týka rozhodnutia o pozícii, ktorá sa má zaujať v mene Únie v Rade pre pridruženie medzi EÚ a Ukrajinou v súvislosti s plánovaným prijatím rozhodnutia týkajúceho sa aktualizácie prílohy XLIV k Dohode o pridružení medzi EÚ a Ukrajinou.

2.Kontext návrhu

2.1.Dohoda o pridružení medzi EÚ a Ukrajinou

Dohoda o pridružení medzi EÚ a Ukrajinou sa predbežne vykonávala od 1. novembra 2014 a platnosť nadobudla 1. septembra 2017. V preambule dohody sa uznáva želanie zmluvných strán dosiahnuť pokrok v reformnom a aproximačnom procese na Ukrajine a tým prispieť k postupnej hospodárskej integrácii a prehĺbeniu politického pridruženia, ako aj želanie dosiahnuť hospodársku integráciu prostredníctvom rozsiahlej aproximácie v regulačnej oblasti.

2.2.Rada pre pridruženie medzi EÚ a Ukrajinou

Podľa článku 463 ods. 1 a 3 dohody má Rada pre pridruženie právomoc prijímať rozhodnutia na účely dosiahnutia cieľov dohody. Predovšetkým môže aktualizovať alebo meniť prílohy k dohode s prihliadnutím na vývoj práva Únie a uplatniteľných noriem stanovených v medzinárodných nástrojoch, ktoré zmluvné strany považujú za relevantné.

2.3.Pripravovaný akt Rady pre pridruženie medzi EÚ a Ukrajinou

Rada pre pridruženie medzi EÚ a Ukrajinou má na svojom ôsmom zasadnutí alebo následne písomným postupom prijať rozhodnutie týkajúce sa aktualizácie prílohy XLIV k dohode o pridružení (ďalej len „pripravovaný akt“).

Účelom pripravovaného aktu je umožniť Ukrajine zosúladiť svoje predpisy s najnovšími právnymi predpismi EÚ, pokiaľ ide ustanovenia v oblasti finančnej spolupráce/boja proti podvodom.

Pripravovaný akt sa stane záväzným pre zmluvné strany v súlade s článkom 463 ods. 1 dohody, v ktorom sa stanovuje, že: „Na účely dosiahnutia cieľov tejto dohody má Rada pre pridruženie právomoc prijímať rozhodnutia v rozsahu pôsobnosti tejto dohody a v prípadoch v nej uvedených. Tieto rozhodnutia budú pre zmluvné strany záväzné, pričom zmluvné strany sú povinné prijať náležité opatrenia na ich vykonávanie, a to v prípade potreby aj vrátane opatrení prijatých konkrétnymi orgánmi zriadenými na základe tejto dohody.“

3.Pozícia, ktorá sa má zaujať v mene Únie

Dohoda o pridružení medzi EÚ a Ukrajinou obsahuje ustanovenia o finančnej spolupráci a ustanovenia o boji proti podvodom. Podľa článku 459 ods. 1 dohody sú zmluvné strany povinné vykonávať finančnú pomoc v súlade so zásadami riadneho finančného hospodárenia a spolupracovať na ochrane finančných záujmov Európskej únie a Ukrajiny v súlade s prílohou XLIII k dohode. Zmluvné strany musia prijať účinné opatrenia na predchádzanie podvodom, korupcii a akejkoľvek inej nezákonnej činnosti, a na boj proti nim, a to okrem iného aj prostredníctvom vzájomnej administratívnej a právnej pomoci v oblastiach, na ktoré sa vzťahuje táto dohoda. Okrem toho má Ukrajina podľa článku 459 ods. 2 dohody záväzok uskutočniť postupnú aproximáciu svojich právnych predpisov v súlade s ustanoveniami uvedenými v prílohe XLIV k tejto dohode. Od ukončenia rokovaní o dohode došlo k vývoju acquis EÚ v tejto oblasti. Tento vývoj treba zohľadniť v prílohe XLIV k dohode, ktorá by sa preto mala aktualizovať.

Očakáva sa, že vďaka aktualizácii prílohy XLIV bude môcť Ukrajina zosúladiť svoje predpisy s najnovšími právnymi predpismi EÚ v oblasti boja proti podvodom poškodzujúcim finančné záujmy Únie prostredníctvom trestného práva. Navrhované aktualizácie sú obmedzené na tie, ktoré sú nevyhnutne potrebné na to, aby vďaka nim Ukrajina dokázala dosiahnuť cieľ aproximácie vnútroštátnych právnych predpisov s acquis EÚ. Neprekračujú rámec nevyhnutný na dosiahnutie tohto cieľa a podmienok dohodnutých s Ukrajinou. Tento návrh je plne v súlade s politikou Východného partnerstva EÚ vo všeobecnom kontexte, ako aj vo špecifickom vzťahu k Ukrajine. Okrem toho je v súlade so susedskou politikou EÚ a súvisiacou politikou pomoci voči Ukrajine a ostatným krajinám európskeho susedstva.

4.Právny základ

4.1.Procesnoprávny základ